
	[bookmark: nev]BERECZKI ALEXANDRA
bereczkiszandi@gmail.com
Járműmérnök
MSc, 2. félév
Budapesti Műszaki és Gazdaságtudományi Egyetem
Közlekedésmérnöki és Járműmérnöki Kar
	
[bookmark: _GoBack]






Témavezető:
	Dr. Hlinka József
egyetemi adjunktus, BME KJK




Femtoszekundumos lézerrel való felületkezelés hatása additívan gyártott Ti6Al4V lemezekre

Napjainkban egyre szélesebb körben terjed el a titán ötvözetek alkalmazása.
Alkalmazzák a járműiparban, de kiválóan megfelel orvosi célokra is implantátumokként.
Az egyre szélesebb körben való alkalmazhatósága a kiváló mechanikai
tulajdonságainak köszönhető, ugyanakkor azt is figyelembe kell vennünk, hogy milyen
célra szeretnénk felhasználni az említett ötvözeteket.
Napjainkban számos módon előállíthatjuk az ezen anyagokból készülő alkatrészeket,
tömbi anyagból forgácsolással, kovácsolással, továbbá porkohászat révén vagy additív
gyártással, ezen belül is számos lehetőség kínálkozik egy járműipari alkatrész vagy
implantátum előállítására.
Az alkatrész előállításának módjától függ a felületi érdessége, ezért a felhasználástól
függően felületi módosításra lehet szükség. A felületi módosításra számos lehetőség
elérhető, a megfelelő módszer a felhasználástól függ. A felület módosítás egyik
lehetséges módszere a lézerindukált periodikus felületi struktúrák létrehozása (Laser
Induced Periodic Surface Structure- LIPSS). A LIPSS számos alkalmazási területe ismert,
alkalmazzák az elektronikában, optikában, illetve ismertek a biológiai alkalmazásai is,
valamint számos új felhasználását kutatják jelenleg is. Különböző esetekben eltérő
felületi érdesség szükséges; például orvosi felhasználás esetén külön szabvány határozza
meg a követelményeket.
További szempont az alkatrészek közötti kötések létrehozásának szempontjából a
felület nedvesíthetősége. Ez a tulajdonság szorosan függ a felület módosítástól, mivel a
felület módosításával akár hidrofil, akár hidrofób felület is létrehozható, a felhasználástól
függően.
Tehát a felület pl. orvosi alkalmazás esetén általában hidrofób tulajdonságú, amely
antibakteriális felület létrehozásához alkalmas. Azonban járműipari alkalmazás esetén
fontos a súlycsökkentés, amelyet additívan gyártott titán ötvözetekkel biztosíthatunk,
illetve, ha a felületet hidrofil irányba módosítjuk, akkor a szereléshez szükséges
csavarozást és szegecselést egyes esetekben kiválthatja a forrasztás, illetve a ragasztás.
A LIPSS kutatás jelenleg is egy aktívan folyó kutatási terület, így jelen dolgozatban a
megkezdett kutatásomat kiterjesztem az additívan gyártott titán ötvözetekre (jelen esetben
Ti6Al4V). Azért esett a választásom erre az anyagra, mivel mind járműgyártás, mind
pedig az orvostudomány területén nagy jelentőséggel bír. 



